## El transport públic metropolità a València arriba als 82 milions de desplaçaments en el primer quadrimestre d’enguany

*** La gerent de l’Autoritat de Transport Metropolità de València destaca que “els resultats obtinguts consoliden el procés de creixement d’este servici”**

El nombre de desplaçaments en els servicis de transport públic de l’àrea metropolitana de València ha registrat en el primer quadrimestre de 2024, un creixement d’un 20 % respecte de l’any 2023.

Així, el nombre de viatges en els diferents tipus transport públic de l’àrea metropolitana de València (autobusos de l’EMT, servicis de Metrovalencia, rodalia Renfe, servicis d’autobús metropolità i servicis d’autobús urbà), ha passat de 69 milions de desplaçaments en 2023 als 82 milions en el mateix període de 2024, la qual cosa representa un increment del 20 %.

La gerent de l’Autoritat de Transport Metropolità de València (ATMV), Mar Martínez, ha destacat que “els resultats obtinguts consoliden el procés de creixement d’este servici, gràcies a les mesures de promoció d’ús del transport públic que ha impulsat la Generalitat com a base per a una mobilitat sostenible”.

En este sentit, la gerent ha recordat que la Generalitat va decidir prorrogar els descomptes en els títols que comercialitza l’Autoritat de Transport, denominats SUMA, i que poden ser utilitzats en tots els modes metropolitans (autobusos urbans i metropolitans, Metro i també rodalia de Renfe), del 50 % sobre els títols multiviatge i abonaments temporals, fins al pròxim 31 de juliol, i la gratuïtat de l’Abonament Jove fins al 30 de juny, i es van congelar les tarifes a les persones usuàries per a “ajudar la ciutadania a contindre el gasto diari”.

**Dades per tipus de transport**

Davant dels 215 milions de persones que l’Autoritat de Transport Metropolità de València va registrar en estos servicis en 2023, i que ja representaven un creixement considerable respecte dels 159 milions de persones que ho van fer en 2022.

Dels 82 milions de desplaçaments en l’àrea, els usuaris han utilitzat fonamentalment els servicis d’autobús urbà EMT amb un total de 37,5 milions de viatges, és a dir un 46 %. Mentres que Metrovalencia registra 35,6 milions i un 43,34 % de participació. Respecte al servici metropolità d’autobús, Metrobús, es van registrar 6 milions de desplaçaments i en Renfe rodalia un total de 3,4 milions de viatges.

A més, destaca la bona acollida dels títols integrats SUMA com a títol per al seu ús en qualsevol mode. Així, estos títols integrats són els utilitzats pel 72 % dels viatges, i han passat de representar 44 milions de viatges en el primer quadrimestre de 2023, al seu ús en 59 milions de viatges per a este període de 2024, quasi un increment del 30 %.

Finalment, els títols SUMA més utilitzats han sigut l’abonament gratuït per a persones de fins a 30 anys i l’abonament de 10 viatges, amb 27 milions de viatges i 26 milions de viatges respectivament, amb un percentatge del 90 % del total.

Fecha: 02/06/2024